‘Rower’ op Gauteng-kleinhoewe geskietFoto: SAPD ŉ Vermeende rower is Maandag in die vroeë oggendure op ŉ kleinhoewe in Marabeth, Tarlton, in die weste van Johannesburg geskiet. Konst. Lucky Matome, woordvoerder van die polisie, het gesê die eienaar van die huis het glo wakker geword toe sy huis se alarm afgegaan het. Hy het glo sy huishulp se vriend geroep en hom gevra om saam met hom in en om die huis ondersoek in te stel. “Die man het glo beweging in een van die vertrekke in die huis gehoor en ŉ verdagte met ŉ mes daar aangetref. Verskeie skote is afgevuur en die verdagte is in die bolyf gewond,” het Matome gesê. ŉ Tweede verdagte het glo te voet gevlug. Volgens Matome is niks tydens die voorval gesteel nie. Verskeie sakke is egter gevind wat reeds volgepak was met huishoudelike items en vermoedelik reg gestaan het sodat die verdagtes daarmee kon vlug. Die gewonde verdagte is tans onder polisiebewaking in die hospitaal. Die tweede verdagte is steeds op vrye voet.